khistorydata/jeongjo-sjw-relations huggingface dataset:
정조 17년
前咸鏡監司金憙疏曰伏以臣敢陳瀝血之懇冀蒙反汗之恩而及伏承史官傳諭聖批不惟不賜曲諒乃反益加隆眷臣之悸懍煎迫尤當如何臣之前疏雖自謂盡暴情實靡有餘蘊而精爽飛越言辭拙訥有不足以槪聖心而回聖聽此又臣之罪也臣於此情愈窮而勢愈迫玆敢不避猥屑冒死更瀆惟聖明少垂察焉臣雖不肖無狀臣之祖先則代有名德而自八代以下連三世位止亞卿惟五代祖纔及正卿而年又不永矣至于臣身以位則已躋八座以年則將近七旬臣每竊自念居家立朝無往而非忝先而年位則過焉臣心之懍惕危懼豈但以滿盈之故耶且念以無才無能之一庸品卒致隆顯於半生窮苦之餘宦已成矣榮已極矣是以中夜無寐怵焉而驚自語于心曰生逢明時雖不忍便訣何以則蒙聖上終始之澤早得休官返吾本分存知足之戒而免招損之患乎耿耿此心可質神明而萬萬不敢當之誤恩遽出於夢寐之所不到此殆臣命卒之秋也噫蝜蝂之蟲已載不起而愈取物以自益則幾何不覆墜而糜滅也哉然此不過爲微臣一身而言也其所以關係於國家者則不輕而重季世論相豈皆是才德俱備者乎苟有踰人之才足了一世之事則猶可以係率群工維持國勢不至爲當時之所譏侮而如臣之泥目塗耳慢不識事務者才猶蔑如德尤奚論臣若不自量已抗顔冒出則同朝諸人孰不瞠視駭愕而雖彼街豎市童輩尙且指點而嗤罵曰夫夫也亦作相乎云爾則其爲傷殿下之明累殿下之政果何如也螻蟻微臣之目下愧死畢竟顚沛固不足恤而冒居廊廟之上徒事伴食無一攸爲負殿下之大德誤殿下之國事則臣雖萬死有餘罪矣臣言至此臣情可見倘蒙聖明特垂愍惻亟命收還臣新授職名改卜賢德則國家幸甚私分幸甚臣無任云云答曰省疏具悉卿懇卿則欲修相府故事旣疏又疏期於三疏豈患於辭竭意乏而予則反於卿枚卜之本意卽不過初諭中敷示何必架疊爲哉別有寄說于卿者目今時政之第一件急務無過於務實新拜相臣之出肅登筵日編列條目撰成文字稱之曰初筵擧條云者求諸記注昔未有焉只將京外之可以擧行者抄出條件無件擧條之體則務實之效人當自初筵拭目外此格非獻可之猷都在於一堂訏謨之中卿之幡然予日望之亟回前執卽起造朝仍傳曰此批答遣史官傳諭
정조 17년
修撰崔獻重疏曰伏以臣自來情勢已不敢冒膺於館職而數日以來又添暑泄落席昏涔無望就直新除之下屢犯違傲揆以義分益切惶懍伏乞聖慈俯諒臣情病之難强亟賜譴罰以昭法紀以安微分千萬幸甚臣於昨日違牌之路來到闕下得聞道路所傳則持平李景溟以疏論尹文東檢擬事原疏還給之後初則詣臺引避見阻喉院旋卽退歸云臣竊不勝訝惑之至夫臺閣體貌本自不輕而其所論列亦出公憤則事當極意爭執不徹則不退而乃反徒勞往復畢竟憮然而出進退無當擧措顚錯壞損臺體莫此爲甚臣謂李景溟亟施譴罷之典宜矣至於尹文東事誠亦可言而言者矣亂逆何限而豈有如夏賊者哉噫彼文東乃是夏賊之妹壻則恢蕩之政非可議到於此人而銓官之肆然檢擬於字牧之任者已極萬萬無嚴而如洪秉容者又是能賊之親黨高足而次第甄錄必先於他人前政後政唯意恣行彼雖急於濟私獨不念義理之莫嚴而臣分之至重乎且況臺疏之入在於赴政之時則宜無不知之理而視若無有晏然開政淸朝廉隅已無可言而尤可見其放恣而無忌憚矣伏願聖明亟加三思當該銓官施以譴削之典尹文東洪秉容所授職名竝卽刋汰以嚴隄放以礪臣分焉臣無任云云省疏具悉李景溟事擧措之顚錯誠如爾言譴罷之請豈可不從依施當該銓官譴削事如屬於免坐雖适娚堅妹無所拘礙自有一部當新定令甲豈可不對揚乎況他銓官屢已擬之者乎又況未下批上疏院中無敢播示晏然云云尤豈成說乎不允
정조 17년
癸丑七月二十一日午時上御重熙堂左承旨右副承旨入侍時行左承旨李書九右副承旨李冕膺記事官徐有聞記注官承膺祚記事官洪樂游以次進伏訖上命書九書傳敎曰遣行副護軍李源馳詣宣武祠奉審以來又命冕膺書傳敎曰是日何日也嗚呼神皇再造之恩與天無極匪風之感下泉之思將於何寓其萬一乎旣遣近臣替審奉室申使武臣李源往于宣武祠周視之者蓋欲識此日而此何足以識之也象德報功有國晟典況以小國陪臣荷被天朝寵章而爲天下名將者李忠武是也昔武寧王徐達之碑皇帝臨書之有司治其功謹敢遵倣曾令該道斲石以竢篆首之書下銘詩之撰示昨年以民事未遑爲焉今日召問忠武後孫俾督其役且思之忠武之之忠之武沒後尙闕首相之加贈實爲欠事有明水軍都督朝鮮國贈效忠伏義迪毅協力宣武功臣大匡輔國崇祿大夫議政府左議政德豐府院君行正憲大夫全羅左道水原節度使兼三道統制使忠武公李舜臣加贈曰議政府領議政贈職今日下批豎碑日致祭前有知委而贈官宣誥竝行於伊日莫曰春秋無地可讀三傳束之高閣此義此理長在宇宙間與日星竝葆光輝烏可不思講明之方是日何日也書九等曰今日處分臣等不勝欽仰矣命退承史以次退出
정조 17년
行都承旨洪明浩坐行左承旨李書九坐右承旨金孝建坐左副承旨洪仁浩坐直右副承旨李冕膺坐同副承旨兪漢寧坐直注書徐有聞仕一員未差假注書金景煥仕直事變假注書李弘達仕
정조 17년
傳于洪仁浩曰左承旨左副承旨入侍
정조 17년
李書九啓曰副校理李宗燮修撰崔獻重牌不進罷職傳旨今方捧入而校理魚用謙在外玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 17년
以副校理李宗燮修撰崔獻重牌不進罷職傳旨傳于李書九曰只推
정조 17년
李書九啓曰玉堂上下番俱空已至多日事甚未安副校理李宗燮修撰崔獻重旣有只推之命卽爲牌招入直何如傳曰允
정조 17년
以司諫李東稷牌不進罷職傳旨傳于金孝建曰只推
정조 17년
兪漢寧以司僕寺一二提調意啓曰濟州出來先運年例進上馬八匹三名日進上馬六十匹凶咎駑馬二十匹合八十八匹禾毛色別單書入而前後申飭不啻嚴明而年年所進每如是體小品劣揆以事體誠極未安當該封進牧使李喆運從重推考何如傳曰允今年則軍馬別封貢馬之體小宜有分揀該牧使勿推可也
정조 17년
兪漢寧以司僕寺一二提調意啓曰濟州前判官李徽祚遞任進上馬三匹今纔上來禾毛色別單書入依例內廏立養而進獻事體何等嚴重三匹馬俱爲體小無才事極駭然當該封進前判官李徽祚從重推考以警日後何如傳曰允
정조 17년
兪漢寧以訓鍊都監言啓曰依下敎宣武祠庫直朴昌義決棍十度懲勵之意敢啓傳曰知道
정조 17년
兪漢寧以守禦廳言啓曰因兵曹草記擊傳漏鼓罪人朴仁甲令守禦使決棍三十度事命下矣朴仁甲自臣廳捉來決棍三十度之意敢啓傳曰知道
정조 17년
持平申溆啓曰噫嘻痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息城闉延攬人客不小畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疏放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法新除授司諫院獻納金寅爕時在忠淸道忠州地請斯速乘馹上來事下諭答府曰不允下諭事依啓
정조 17년
癸丑七月二十二日午時上御丹楓亭頒馬入侍時行都承旨洪明浩行左承旨李書九右承旨金孝建左副承旨洪仁浩右副承旨李冕膺同副承旨兪漢寧記事官徐有聞假注書金景煥記注官承膺祚記事官洪樂游直提學徐鼎修檢校直閣鄭大容尹行任徐榮輔直閣金祖淳兵曹判書鄭好仁壯勇大將金持默訓鍊大將趙心泰禁衛大將李漢豐御營大將李敬懋守禦使李文源摠戎使鄭民始以次進伏訖上曰守禦使以銓曹事引嫌而不入此何義也以銓官應召則雖謂之稍有情勢猶或可也如此頒馬之日守禦使不爲入來可乎斯速促入有聞承命出傳守禦使李文源卽爲入來上曰兵判又與吏判有異則有何引嫌而不入乎亦令促入有聞承命出傳兵曹判書鄭好仁亦爲入來上曰閣臣與各營將臣皆令給馬一匹承旨與翰注亦皆給馬一匹頒馬訖命退承史以次退出
정조 17년
金孝建啓曰大司憲金履禧執義許晊掌令邊景祐持平朴孝成申溆呈辭掌令姜鳳瑞在外監察茶時之意敢啓傳曰豈可無端呈辭煩請監察茶時乎此啓辭還給
정조 17년
洪仁浩啓曰左尹李在學同敦寧蔡弘履除拜後過三日不爲出肅依定式推考警責竝卽牌招察任何如傳曰允同敦寧情勢似然許遞
정조 17년
李書九啓曰故奉朝賀南有容家致祭時何承旨進去乎敢稟傳曰同副承旨進去
정조 17년
傳于洪明浩曰禮房承旨入侍
정조 17년
傳于洪仁浩曰戶房承旨入侍
정조 17년
傳于兪漢寧曰藥房提調前望單子入之
정조 17년
傳于兪漢寧曰本寺釐弊之時該堂當久任奉常提調徐有防仍任前職
정조 17년
兪漢寧啓曰守禦使李文源時無職名令該曹口傳付軍職何如傳曰允
정조 17년
兵曹口傳政事副司直李文源徐有防
정조 17년
傳于洪仁浩曰江原監司待下批明日辭朝
정조 17년
傳于李冕膺曰吏曹判書前望單子入之待下批牌招開政
정조 17년
吏曹判書前望單子入之金思穆落點
정조 17년
李冕膺啓曰新除授吏曹判書金思穆方在罷散中何以爲之敢稟傳曰敍用不可一敍一否同罪諸備堂一體敍用
정조 17년
以吏曹參議李勉兢牌不進罷職傳旨傳于李書九曰只推
정조 17년
有政吏批判書金思穆進參判丁範祖進參議李勉兢進同副承旨兪漢寧進啓曰江原監司今方差出而擬望之人乏少承旨竝擬何如傳曰允以李祉永爲副修撰鄭大容爲兵曹參知徐有防爲同成均朴宗正爲吏曹佐郞李肇源爲直講沈晉賢爲江原監司奉常提調徐有防仍任事承傳
정조 17년
兵批判書鄭好仁政事進參判閔台爀病參議睦萬中病參知鄭大容未肅拜右承旨金孝建進副司直李秉鼎閔鍾顯李得臣五衛將單蔡弘履金顯和
정조 17년
傳于兪漢寧曰軍號書入兵曹堂上遞差
정조 17년
以水原留守李命植狀啓本府農形馳啓事傳于李書九曰昨日喜雨果得均霑乎遍問防曲論列狀聞事回諭
정조 17년
吏曹判書李文源疏曰伏以臣庸姿昧識豈或一分可堪於見職而感恩怵義惟事趨走包羞忘廉一味蹲據公議之嗤點固已久矣況又涉世迷方謀身未工衆怒群咻交萃坌集早晩顚沛料之熟矣乃者崔獻重之疏出而滿紙臚列無非臣罔赦之罪臣魄𢥠骨驚直欲減死而不可得也臣於尹文東洪秉容兩人素無親好之誼安有可濟之私文東則旣蒙甄錄之恩秉容則久散收用聖敎諄謹故臣考閱政案次第擧擬於內外見窠者也如使獻重之言果出於官師之規斥之以不能審愼則臣當受而爲過瞿然愧服而今其聲罪之迭發用意深險把持緊急至以濟私縱恣無嚴無憚爲目勒加罔測之言直驅湛滅之科人之爲言胡至此極至於李景溟未徹之疏雖未知遣辭之如何而要之罪狀臣者想與堂疏一而二也苟得聞知於赴政之時則臣雖頑鈍無恥豈不爲卽地屛退恭俟嚴誅之計哉不料聾聵之罪反添無嚴之案亦何敢更事呶呶以傷事體也噫前後恢蕩之政實是出常之盛德臣亦不勝欽仰思欲仰體其萬一而緣臣昏愚疎率信心冥擿乃致言者之欛柄所遭之罔極撫躬慙痛尙誰尤哉聖度天大堂批靳允兩日政命召牌儼臨惶隕感激涕淚無從而顧臣情踪今方求死而不得更何承命之遑論玆敢瀝血哀籲於天地父母之前伏乞聖慈曲垂諒察亟削臣朝籍仍治臣罪狀以快人心以勵臣分不勝至祝臣無任云云答曰省疏具悉前判堂旣體諒何靳於卿本職今姑許遞
정조 17년
癸丑七月二十三日卯時上御重熙堂都承旨左承旨入侍時行都承旨洪明浩行左承旨李書九記事官徐有聞記注官金良倜記事官洪樂游以次進伏訖上命書傳敎曰一提學兼帶藥院泮堂之任許遞命讀公事書判付訖命退承史以次退出
정조 17년
癸丑七月二十三日辰時上御重熙堂右副承旨入侍時右副承旨李冕膺假注書金景煥記注官金良倜記事官洪樂游以次進伏訖上曰昨日之雨亦果霈然於水原境內乎冕膺曰未及聞知矣上曰近日之旱農事其無渴急之慮乎冕膺曰向日之雨洽足故迨無渴急之狀而至於高燥處亦不無惜乾之慮矣命書傳敎曰與聞於定式泛看於懷格豈可諉罪然大臣以此難安云誠過矣亦不可一味相持前提調徐有防給牒敍用命退承史以次退出
정조 17년
行都承旨洪明浩坐行左承旨李書九坐右承旨金孝建坐左副承旨洪仁浩坐直右副承旨李冕膺坐直同副承旨兪漢寧坐注書徐有聞仕一員未差假注書金景煥仕直事變假注書李弘達仕
정조 17년
兪漢寧啓曰臣漢寧故奉朝賀南有容致祭事進去下直之意敢啓傳曰知道
정조 17년
傳于兪漢寧曰江原監司留待
정조 17년
傳于李書九曰江原監司入侍
정조 17년
備忘記江原監司沈晉賢下直長弓一張長箭一部賜給
정조 17년
傳于洪仁浩曰左副承旨入直
정조 17년
內醫院提謂前望單子入之洪檍落點
정조 17년
金孝建啓曰合辭方張之時諫院無詣臺之員事甚未安司諫李東稷卽爲牌招何如傳曰允
정조 17년
李書九啓曰副修撰李祉永牌不進罷職傳旨今方捧入而校理魚用謙在外玉堂上下番俱空已至多日事甚未安未差之代政官牌招開政差出待下批仍卽牌招以爲入直之地何如傳曰違牌玉堂只推更爲牌招入直
정조 17년
以副修撰李祉永牌不進罷職傳旨傳于李書九曰時帶館官又管吳鼎源校正之印役云仍任前職此傳旨勿施
정조 17년
傳于李書九曰忠武公詞版聞自鄕廬上來云致祭宣誥行於京第豎碑日使秩高守令宣諭碑銘於牲繫之前事分付該曹及該道
정조 17년
李書九以禮曹言啓曰水原府闕里祠祀品今當磨鍊而取考續五禮儀中啓聖祠春秋節享圖式則籩豆各二簠簋各一豕羊腥各一爵三用幣矣旁照是例似合於從約之義而至於用幣一節亦遵啓聖祠之例揆諸禮義恐未得當雖以尼城闕里祠言之亦無用幣之節何以爲之敢稟傳曰祭品則簠簋籩豆各一爵三而無幣有祝祝與香春秋下送令孔氏世居中行尊者一人獻三爵又其中一人讀祝又數人爲執事雖以降香祝事體自別儒生不可主祀云而此則不然外邑似此祭儀鄕班猶或替行況孔廟以孔氏奠獻有何不可乎此乃一則必取孔氏之意一則禮備而儀簡之意一則除來頭紛拿之意也以此草記分付該守臣處竝與當初建詞傳敎揭板而守儒任生如非孔姓世居者切勿擧論此祠關由朝廷則至於院長稱號尤當嚴禁以此分付可也
정조 17년
持平朴孝成啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答府曰不允
정조 17년
癸丑七月二十四日卯時上御誠正閣左承旨同副承旨入侍時行左承旨李書九同副承旨兪漢寧記事官徐有聞記注官金良倜記事官洪樂游以次進伏訖上曰左副承旨與江原監司入侍可也賤臣承命出與左副承旨洪仁浩江原監司沈晉賢偕入進伏上敎晉賢曰朝家於關東民事夙宵耿耿而漁戶蔘貢最爲東民難支之端外此寺刹緇徒之疲於公役偏被困苦之狀不見可知御極以來發諸絲綸飭諭筵席者殆無虛日而爲方伯守令者未有悉心對揚克盡分憂之責者如是而何能使一路生靈得以奠居乎赴任之後必須十分惕念無負朝家特畀之意可也晉賢曰聖敎及此敢不悉心竭力圖報萬一乎命宣諭仍命先退晉賢退出命書九等讀公事書判付又命書傳敎曰昨日敍用中前吏判李𡊠同罪獨漏云一體敍用命退承史以次退出
정조 17년
行都承旨洪明浩坐行左承旨李書九坐右承旨金孝建坐左副承旨洪仁浩坐右副承旨李冕膺坐直同副承旨兪漢寧坐直注書徐有聞仕直一員未差假注書未差事變假注書李弘達偕來進去
정조 17년
洪仁浩啓曰兵曹參知鄭大容除拜後過三日不爲出肅依定式推考警責仍卽牌招察任何如傳曰許遞今日政差出
정조 17년
兪漢寧啓曰備邊司郞廳來言今日賓廳日次而領議政洪樂性左議政金履素身病右議政金憙未肅拜不得來會云矣敢啓傳曰知道領相旣許勿入左相則次對異於承候每每扶腋大臣甚以爲難便姑難强進而次對之每以稟堂替行者揆以國體苟且甚矣何間造朝遣史官問于右相欲待三疏後敦迫矣適因賓對啓辭有此傳諭卿須深念鼎席之體重機務之委積卽爲造朝仍行今日次對事亦爲傳諭于右議政與之偕入
정조 17년
兪漢寧啓曰備局稟事堂上沈頤之鄭好仁金尙集金思穆金持默趙心泰來待矣傳曰右相許以出肅後仍行次對之意纔有傳諭而稟事諸堂旣皆來對先爲入侍其餘諸堂來待待大臣去就隨入事分付
정조 17년
兪漢寧啓曰今日次對兩司當爲進參除在外未署經外未肅拜呈告人員竝卽牌招何如傳曰允
정조 17년
有政吏批判書金思穆進參判丁範祖式暇參議李冕膺進行都承旨洪明浩進李鼎揆爲刑曹參判徐邁修爲同敦寧李庚運爲兵曹參知李文源爲判義禁李肇源爲南學敎授權逴爲草溪郡守延豐君單李𡊠司成李祉永仍任事承傳
정조 17년
兵批判書鄭好仁進參判閔台爀病參議睦萬中入直參知朴聖集未肅拜同副承旨兪漢寧進孫亮大司空鉉爲五衛將陸致謙爲德積僉使五衛將金養淳忠壯將朴根昌僉知金養淳朴泰鳳竝單付副司直朴聖集鄭大容
정조 17년
傳于洪明浩曰當該注書汰去
정조 17년
金景煥汰去代鄭文始爲假注書
정조 17년
事變假注書李弘達書啓臣敬奉聖敎馳往傳諭于東部東大門外仁昌坊契議政府右議政金憙所住處則以爲臣於再疏承批之後益復隕越罔知攸措而賤疾適又危劇雖欲更暴腔血冀蒙鑑諒而自力治疏其勢末由只自跼蹐而已戰灼而已玆者史官嚴臨傳宣聖諭乃以卽爲造朝仍行次對爲敎且伏聞史官口傳下敎則又有偕入之敎臣尤不勝悸懍惶隘之至臣之前後肝膈之懇旣陳其不敢冒出之意目下病狀又復如此謹當稍待小間收拾精神冒入文字而王人之留止城外益添賤臣逋慢之罪乞卽召還以安微分云矣臣旣承偕入之命姑爲仍留之意敢啓傳曰知道
정조 17년
洪明浩以禮曹言啓曰今七月二十五日備局稟事堂上入侍時臣尙集所啓水原闕里祠春秋降香祝行祀事已有成命矣例用祝文當令藝文館撰出而獻官旣命以孔姓人差出則祝式頭辭中謹遣臣下書塡幼學某揆以事體極涉未安故敢此仰達矣上曰問議大臣草記可也事命下矣發遣郞廳問議于時原任大臣則議政府領議政臣洪樂性以爲素昧典禮加以昏耄莫重儀式無以臆對乞令館閣諸臣博考可援之例而裁處焉云議政府左議政臣金履素以爲臣於典禮素所昧昧何敢妄有論列而大抵京外祠享雖皆遣官攝行至於闕里祠之以先聖後孫使之奠獻者實出於我聖上義起之盛典則雖以幼學書塡豈有未安之嫌乎聖敎中外邑似此祭儀鄕班猶或替行況孔廟以孔氏奠獻有何不可乎者誠爲允當臣意則今此祝式頭辭之幼學書塡恐無更議之端云矣奉朝賀臣鄭存謙領中樞府事臣蔡濟恭俱病未獻議云行判中樞府事臣朴宗岳以爲臣素昧禮儀何敢妄論於莫重典祀而臣與左相之議別無異同伏惟上裁云矣大臣之議如此上裁何如傳曰依大臣議施行從多可也
정조 17년
李冕膺以戶曹言啓曰時御所內各司雨漏處修改吉日令日官推擇則今七月二十六日辰時爲吉云以此日時擧行可如傳曰允
정조 17년
李冕膺以戶曹言啓曰時御所內各處雨漏及內外宮墻雨處修改吉日令日官推擇則今七月二十六日辰時爲吉云以此日時擧行何如傳曰允
정조 17년
兪漢寧以義禁府言啓曰因慶尙監司趙鎭宅査啓吏曹回啓內草溪前郡守尹昇東罪狀令該府拿問重勘事允下矣尹昇東時在任所云依例發遣府羅將拿來何如傳曰允
정조 17년
執義許晊啓曰請亟寢秋曹罪人柳師文放釋之命仍令王府設鞫嚴問期於得情快正王法措辭見上答曰不允
정조 17년
吏曹啓目粘連草溪郡守尹昇東之昏懦顚錯政委下屬已不堪於字牧之任又況公貨殖利牟還立本俱係不法而莫察糶弊致有民怨爲先罷黜其罪狀令該府拿問重勘爲白乎旀道啓中立本條區處之數當爲別白論列而元數一千二百三十八石未能査究致有數爻之相左該道道臣推考何如判付啓依回啓施行爲良如敎
정조 17년
癸丑七月二十五日卯時上御誠正閣都承旨稟事堂上入侍時行都承旨洪明浩記事官徐有聞記注官承膺祚記事官洪樂游稟事堂上沈頤之鄭好仁金尙集金思穆金持默趙心泰以次進伏訖上曰左副承旨入侍賤臣承命出與左副承旨兪漢寧偕入進伏頤之曰昨年嶺南左漕倉致敗穀物發賣價本尙不上送事該道道臣從重推考趁來月望前上納之意日前惠堂筵達蒙允矣田稅米太發賣亦在其中而尙不上送道臣旣自惠堂請推則臣曹姑不更請而各別嚴飭竝大同一體上納昨年後倉漕船四隻沈沒於通津右倉漕船一隻沈沒於永宗而其時京畿道臣往復本道或改色或代錢上送云而今至周年毋論錢米尙無皁白正供事體豈敢如是乎當該道臣從重推考本米與代錢間卽速上納事嚴飭分付何如上曰依爲之出擧條尙集曰水原闕里祠春秋降香祝行祀事已有成命矣例用祝文當令藝文館撰出而獻官旣命以孔姓人差出則祝式頭辭中謹遣臣下書塡幼學某揆以事體極涉未安故敢此仰達矣上曰問議大臣草記可也尙集曰行祀日字亦當稟定後知委而尼城闕里祠則以三九月上丁日設行云依此定式何如上曰依爲之尙集曰祀品定式以一籩一豆判下矣事當以鹿脯栗黃用之而鹿脯非鄕曲可備之物故例或有換品代用之事今亦依此知委何如上曰依爲之出擧條金思穆曰令是從五品窠近來以參外人出六陞付令窠者若從本品則階雖躐等旣出特敎當以五品施行而宜有一番稟定故敢此仰達矣上曰依爲之思穆曰忠武公李舜臣家致祭日有宣誥之命矣宣諡則本曹郞官進去擧行而宣誥則無可據之例何以爲之乎上曰依宣諡例爲之可也出擧條心泰曰卽伏聞水原軍制依頃日備局定奪今方擧行而但境內閑良毋論原居築室可合宣薦之類爲數不多別軍官右列五十人將無以充額云部守兩薦出身塡差左列後以其餘數通融塡充以準左右列百人之制恐合權宜敢此仰達矣上曰依爲之出擧條心泰曰明禮門漢旅直所挾窄傾仄難以容接不可不改建改建時限一間加造之意分付該曹何如上曰依爲之出擧條命退諸臣以次退出
정조 17년
行都承旨洪明浩坐行左承旨李書九坐直右承旨金孝建坐左副承旨洪仁浩坐右副承旨李冕膺坐同副承旨兪漢寧坐直注書徐有聞仕一員未差假注書金錫泰仕直事變假注書李弘達仕
정조 17년
藥房都提調洪樂性提調洪檍副提調洪明浩啓曰伏未審日間聖體調攝若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 17년
傳于兪漢寧曰領相以內局日次問安造朝昨日次對退行於今日事分付
정조 17년
洪仁浩啓曰今日次對兩司長官當爲進參大司憲金履禧卽爲牌招何如傳曰允
정조 17년
傳于李書九曰禮兵房承旨入侍
정조 17년
傳于洪仁浩曰政官牌招開政
정조 17년
傳于兪漢寧曰大臣備局堂上引見
정조 17년
假注書鄭文始有頉代以金錫泰爲假注書
정조 17년
兪漢寧啓曰卽伏見全羅右水使李東植今春夏等褒貶啓本則古今島僉使張光郁題目宜置中考而置諸上考致勤點下殊無嚴明殿最之意推考警責何如傳曰允
정조 17년
以刑曹坐不坐單子傳于洪仁浩曰在外參判許遞
정조 17년
有政吏批判書金思穆參判丁範祖進參議李勉兢牌招不進左副承旨洪仁浩進以兪漢謨爲大司諫李周顯爲司諫李東宇爲持平閔鍾顯爲弘文提學李偃爲康翎縣監徐龍輔爲刑曹參判韓興裕爲咸平縣監贈戶參李東華贈兵判例兼贈左承旨李泰明贈戶參例兼以上知事李源兩代追贈
정조 17년
兵批判書鄭好仁病參判閔台爀參議睦萬中病以李鼎揆副司直單付朴昌華爲三田渡別將
정조 17년
洪仁浩啓曰今日政新除守令皆令當日辭朝事命下矣康翎縣監李偃憲府則今方備員署經而諫院則或在外或未署經只有大司諫兪漢謨無以備員署經何以爲之敢稟傳曰未署經諫臺署前行公與未肅拜諫長牌招使之備員擧行
정조 17년
洪仁浩啓曰康翎縣監李偃諫院未署經而正言申龜朝尹益烈牌不進罷職傳旨今方捧入只有大司諫兪漢謨不得備員擧行何以爲之敢稟傳曰違牌臺諫只推更爲牌招
정조 17년
以京畿水使許𣷯狀啓今秋水操設行事傳于兪漢寧曰依狀聞施行而畿邑之喬桐一島海西之延白數邑旱損非細屬營之亦然可知喬桐及沁都所管操鍊則停之爲可下諭于留守及帥臣此狀啓還下送使之改修正上送
정조 17년
以慶尙監司趙鎭宅啓本罪人鄭惟儉興海郡到配事傳于洪仁浩曰年少武弁駭妄所致定配則分揀
정조 17년
禮曹單子忠武公祠版上來致祭將以來八月初十日祗受云以此日設行而祭文令藝文館撰出何如判付啓依所啓施行祭文當製下爲良如敎
정조 17년
禁府啓目兵曹佐郞金膺著原情云云傳旨內辭緣泛稱遲晩刑推得情何如判付啓除刑推考律勘放後草記爲良如敎
정조 17년
李書九以禮曹言啓曰太廟秋展謁吉日處暑日以其後各日擇吉草記可也事命下矣展謁吉日令日官池景喆推擇則十八日十九日俱有拘忌二十日吉二十一日二十二日二十三日二十四日二十五日二十六日二十七日俱有拘忌二十八日二十九日俱吉云以何日定行乎敢稟傳曰日字待下敎爲之可也
정조 17년
李書九以禮曹言啓曰景慕宮秋展謁吉日處暑日以其後各日擇吉草記可也事命下矣展謁吉日令日官池景喆推擇則十八日十九日俱有拘忌二十日吉二十一日二十二日二十三日二十四日二十五日二十六日二十七日俱有拘忌二十八日二十九日俱吉云以何日定行乎敢稟傳曰日字待下敎爲之可也
정조 17년
兪漢寧以備邊司言啓曰延豐君李𡊠刑曹判書趙宗鉉兵曹判書鄭好仁行副司直徐有防吏曹判書金思穆行副司直閔鍾顯李秉鼎竝備堂還差金思穆仍察有司之任何如傳曰允
정조 17년
兪漢寧以備邊司言啓曰軍餉居末拿問居二決杖居三推考還上居末決杖居二推考居三勿論旣有原事目還上未準捧居末拿問而若邊地守令則依前決杖舊還未準捧守令論罪事載在通編矣卽見慶尙前監司鄭大容前統制使李潤慶忠淸監司李亨元黃海前監司李敬一捧未捧狀啓則慶尙道新軍餉居末金海府使李文喆居二多大浦前僉使金處升居三西生前僉使韓聖寬新還上居末金海府使李文喆居二漆原前縣監成彦霖軍布作米居末金海府使李文喆居二順興前府使許晪居三星州前牧使李命杰射軍木作米及別會穀居末金海府使李文喆統營新軍餉居末金海府使李文喆居二固城前縣令元永龜居三晉州牧使朴宗厚昌原府使李汝節定山縣監鄭亮采忠淸道新軍餉居末庇仁前縣監任長源居二平澤前縣監鄭述仁居三扶餘前縣監朴齊家新還上居末稷山縣監金在明居二栗峯察訪趙秀民黃海道舊還上未準捧善德僉使李師春所已萬戶李弘淵大峴別將姜弼贊云矣竝依事目勘處至於設賑諸邑自前有分揀之例金海府使李文喆漆原前縣監成彦霖順興前府使許晪固城前縣令元永龜庇仁前縣監任長源平澤前縣監鄭述仁稷山縣監金在明竝爲分揀其餘還上居三守令邊將竝依事目勿論之意分付何如傳曰允
정조 17년
李書九以內醫院都提調提調意啓曰額外內醫金濟默待窠陞實事曾已命下矣奉事方禹疇有頉額外內醫金濟默陞實何如傳曰允
정조 17년
兪漢寧以兵曹言啓曰卽接西所衛將金顯和牒報則永肅門北邊內宮墻蓋瓦脫落處今已修改云晝察夜巡軍兵還爲入直之意分付何如傳曰允
정조 17년
兪漢寧以訓鍊都監言啓曰因兵曹草記永肅門北邊內宮墻松木一株顚仆墻上蓋瓦半間許脫落處今已修改晝察夜巡金虎門入直軍五名還入直所將校解送之意敢啓傳曰知道
정조 17년
兪漢寧以兵曹言啓曰廣智營西邊新築宮墻大報壇墻垣連接處大松一株顚仆於墻上蓋瓦間多破傷處及東邊新築宮墻外面椽木六箇朽傷缺落處今已修改晝察夜巡軍兵竝解送之意分付該營何如傳曰允
정조 17년
兪漢寧以訓鍊都監言啓曰因兵曹草記廣智營西邊新築宮墻大報壇連接處大松一株顚仆蓋瓦間多破傷處今已修改晝察夜巡廣智營入直軍十名還入直所將校解送廣智營東邊新築宮墻外面椽木六介朽傷缺落處亦已修改晝察夜巡廣智營入直軍五名還入直所將校解送之意敢啓傳曰知道
정조 17년
兪漢寧以兵曹言啓曰拆見全羅右水使李東植去春夏等褒貶啓本則古今島僉使張光郁題目宜置中考而置諸上考致勤點下殊無嚴明殿最之意該帥臣推考警責古今島僉使張光郁中考施行何如傳曰允
정조 17년
兪漢寧以兵曹言啓曰內吹螺赤及龍虎營兼內吹等今秋等習角時賞格木依判下別單分等施賞之意敢啓傳曰知道
정조 17년
兪漢寧以兵曹言啓曰纛所三門新建及墻垣新築事已有定奪矣營建吉日推擇則今七月二十七日爲吉云以此日始役之意敢啓傳曰知道
정조 17년
兪漢寧以禁衛營言啓曰來八月當二番前部右司屬黃海道五哨軍兵逢點實數六百五十二名已爲點閱整齊來八月初一日與內外各處入直將官軍兵等依例替代後舊軍放送而全羅道停番軍今旣徵召黃海道餘番軍當次間退番之意知委該道何如傳曰允
정조 17년
兪漢寧以御營廳言啓曰本廳來八月九月兩朔應立後部左司屬京畿左道三哨右道二哨合五哨軍兵六百五十二名已爲逢點整齊矣八月初一日與前司軍兵替代立番後舊軍放送之意敢啓傳曰知道
정조 17년
兪漢寧以禁衛營言啓曰湖南軍之上番限以秋成立番於今年十月之意已爲筵稟蒙允矣來十月當九番右部左司屬全羅道五哨軍兵來九月二十五日京中逢點依例準二朔立番之意本道監兵使處預爲知委何如傳曰允
정조 17년
兪漢寧以御營廳言啓曰本廳來十月十一月兩朔應立後部中司屬京畿右道三哨黃海道二哨合五哨軍兵九月二十五日京中逢點十月初一日與左司軍兵當爲替代立番趁期調送事兩道監兵使處依前知會之意敢啓傳曰知道
정조 17년
兪漢寧以義禁府言啓曰慶尙道興海郡定配罪人鄭惟儉分揀事命下矣鄭惟儉分揀放送事分付該道道臣之意敢啓傳曰知道
정조 17년
洪仁浩以義禁府言啓曰時囚罪人金膺著考律勘放後草記事命下矣金膺著傳旨內本曹之近來諸事檢察若能嚴明豈有是乎拿處罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣金膺著杖八十收贖奪告身三等放送何如傳曰允
정조 17년
大司諫兪漢謨掌令邊景祐校理魚用謙啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯論者也國無法已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚乎臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府夬正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後推擁賊湛之凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟欠矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千萬化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積以下一行刀削姻附賊復陰助聲勢不軌之跡已綻懷二之謀難掩賊復之輸款卽尙喆之決案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典以下十五行十字刀削答三司曰不允以下七字刀削
정조 17년
前咸鏡監司金憙疏曰伏以臣於周歲逖違之餘來伏城外已有日矣終南伊邇雲闕入瞻又當聖候康復臣民慶忭之時一覲耿光之願豈不倍切于中而趨造旣無其路情地轉益窮蹙則隕越而已罔措而已是以不得不連上自列之章冀垂曲諒之恩而微懇愈至天聽愈邈披瀝之辭徒歸飾讓猥屑之罪反被隆眷臣誠欲循墻疾走益不知置身之所也噫臣之不避煩瀆一疏再疏又不但以三疏爲限必期於獲奉兪音而後已者亶由於誤恩之決不當承膺則臣雖無狀顧何敢遽然自處以相職欲修相府之故事而然哉聖敎之下尤不勝悚恧之至伏況臣前後肝膈之懇無非實情也實狀也實情實狀旣如此則其不敢爲抗顔冒出之計明矣而殿下乃反以初筵務實之道諄諄提諭於批旨之中牖迷之敎先事之戒極其勤摰有若慈父之詔稚子在臣私分榮感則至矣而當此冒死丐免之日承此格外殊異之渥此豈又臣心之所敢安者乎抑臣竊有所自初私自悶迫而今始披露者臣之有積年痼疾聖明之所俯燭也今番上來之時冒炎中暍宿症闖發及其卸下旅次昏倒不省若將澌盡而初再疏時未嘗敢以此箇病狀據實控辭者誠以臣之膺命未膺命不係於病不病之故也今則爲日已多有加無減宛轉牀玆辛苦滋甚以此之故再疏之後尙不得申暴血腔畢其未盡之蘊政爾震灼罔知攸爲此際敦諭尤極惶隘敢以稍待小間冒入文字之意臨急略奏於書啓之中而旋竊自念賤疾之目下症形旣無朝夕差歇之望王人之連日相守實添微臣罪上之罪矣欲竢數日則稽緩是懼欲復覶縷則神息都喪百爾思量氷炭交中玆於委頓眩瞀之中忍死自力更此呼籲於天地父母之前伏乞聖慈特垂憐察亟賜處分仍卽召還史官毋使聽聞久駭以存國體以安賤分千萬幸甚云云答曰省疏具悉卿懇秋謁在近揆以分義卿等當備員參班矣次對之替使稟事諸宰來待亦豈鎭長若此者乎須考本司謄錄其例雖有之亦甚罕卿在董率之地尤不容一任其苟且屑越且聞領相言卿之所愼亦不至難强云一以爲所重一以念國體安心卽起簉朝以副延佇之思仍傳于兪漢寧曰此批答入侍史官傳諭與之偕入
정조 17년
癸丑七月二十六日午時上御重熙堂左副承旨入侍時左副承旨洪仁浩假注書金錫泰記注官承膺祚記事官洪樂游以次進伏訖上命書榻敎曰今日政新除守令皆令當日辭朝仍命退承史以次退出
정조 17년
癸丑七月二十六日申時上御重熙堂左承旨入侍時行左承旨李書九假注書金錫泰記注官金良倜記事官洪樂游以次進伏訖上命書傳敎曰昨冬關西三南分遣潛往潛來之繡衣旣還枚擧行査者蓋欲拔例考績兼除當賑迎送之弊而北關雖多此例西南則罕有意謂有奸民之假稱矣聞兩南伯遞還者之言假稱姑無論甚至守令亦或以爲繡衣潛蹤之外又有宣傳官或壯勇衛之下來云云雖幸道伯之隨聞睡惑不至偏信而無識吏隷之所可不信者名以守宰不免其然之心豈不寒心之甚乎彼稍有文識之繡衣行輒僨事況未解事之武弁乎又況蟣蝨愚迷之營校賤流乎此似微事其爲朝廷之不尊莫甚於此旣聞之若不嚴防其弊難言令廟堂將此意嚴飭諸道此後一有涉疑者報營須卽勘以假稱之律然猶趑趄不卽跟捉從他現發則當該道臣守令置之重典斷不可已俾營邑書付政堂常目着念事一體嚴飭仍命退承史以次退出
정조 17년
行都承旨洪明浩坐行左承旨林濟遠坐行右承旨李書九坐直左副承旨金孝建坐直右副承旨洪仁浩坐同副承旨兪漢寧坐注書徐有聞仕一員未差假注書金錫泰仕直事變假注書李弘達仕
정조 17년
洪明浩啓曰右副承旨李冕膺今日不爲仕進卽爲牌招何如傳曰許遞前望單子入之待下批牌招察任
정조 17년
傳于李書九曰明日李提督致祭時饗賓之需令該曹優送米布事分付
정조 17년
以黃海監司李祖承狀啓今秋水陸操權停事傳于兪漢寧曰民情旣如此依狀請施行事回諭
정조 17년
兪漢寧以兵曹言啓曰景福宮衛將方在成除授在外過限未上來依法典改差何如傳曰允
정조 17년
洪明浩以賑恤廳言啓曰西部大平館契任掌朴順奉今月二十六日本洞路傍得二歲遺棄男兒同里居良女扈召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
持平朴孝成啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上新除授司憲府持平李東宇時在京畿衿川地司諫院司諫李周顯時在全羅道全州地請竝斯速乘馹上來事下諭答府曰不允下諭事依啓
정조 17년
前咸鏡監司金憙疏曰伏以王人相守而無召還之命賤疾轉劇而無差歇之望臣於此尤不勝惶隘罔措忍死自力冒入文字煩瀆之罪臣實自知而其情則迫矣其言則懇矣竊庶幾聽卑之天特垂鑑照而及承批旨兪音終閟乃以分義國體敎意嚴截臣奉讀以還益復悸慄無地自容第臣雖極蔑識豈不知展謁時參班所重有在而臣方瀝盡肝血冒死乞免則顧何敢以相職自處濫廁相臣之列乎至如賓對亦非臣今日之所敢擬議者而聖敎至此震懍之餘慙恧曷極藉令臣任他嗤點抗顔而出參班登對恬不知愧自以爲爲所重也念國體也云爾則臣固不足言而殿下將焉用如此無恥之一倖相乎噫君臣猶父子其子有疾其父必無不知之理而今臣危苦之病狀獨未蒙殿下之俯燭至以不至難强爲敎臣於平日言行有素苟能見孚於君父則豈如是乎此誠臣之罪而王人之至今未還亦誰之故也臣罪於是乎尤大矣臣之冒出不冒出雖不在於病勢之可强不可强而目下症形則實有漸就澌滅之慮矣鎭日瀆擾極知僭猥而理窮勢劇不得不更此呼籲於昏涔眩瞀之中倘蒙聖慈曲加憐察卽收偕入之命俾得以安意調治徐竢少間畢陳至懇則實天地生成之澤也臣無任云云答曰省疏具悉卿懇中書聞有三讓之例過此不惟罕覯亦太過當卿旣無必可辭之義則旣辭又辭若將期於不出者萬萬非所望於卿卿何堅執乃爾況今雲霓之望不啻如渴者之求飮特以秋序之向闌或近於禮煩則瀆姑且心齋默祝以冀油然沛然之喜際因卿事酬應添一如渴之思卿須亟回前見卽起幡然仍傳于洪明浩曰此批答偕來史官傳諭
정조 17년
癸丑七月二十七日酉時上御重熙堂右承旨入侍時行右承旨李書九假注書金錫泰記注官金良倜記事官洪樂游以次進伏訖上敎賤臣曰檢校直閣入侍賤臣承命出傳檢校直閣南公轍承命進伏上命書傳敎曰我朝名將指先屈於忠武而以軍伍名聞天下者亦惟李士龍是已士龍星州人早編戎籍及應敵等赴錦州與天將祖大壽對陣礮之虛發爲敵所覺屢刃之不懾如是者三竟死於敵天將諜知之揭竿特書曰朝鮮義士李士龍嗚呼當辛巳之役若非士龍之一辦將何以有辭於後世乎昔唐之衛士殉節朱夫子猶表章之況以小國之軍伍爲天朝秉義立慬傑然爲東國之耿光而坐於人微地賤尙闕表章之典豈樹風迪彝之義星州礮手李士龍特贈星州牧使仍使地方官旌其閭其後孫中可堪祿仕者先卽調用於軍門以聞向於本州牧使諸沫古蹟起感而有旌閭之擧又因李士龍事思之本州曾聞有大明洞之稱者卽壬辰東援中軍施文用之舊墟云爾文用之父允濟官兵部力贊尙書石公東援之策而文用積勞行間因作我國人宣廟朝授僉樞職先朝贈亞卿且有受敎若曰俾施文用之後孫勿簽賤役是地又有是人則今豈可不思一例收錄之方乎贈參判施文用之後裔令道伯招見起送明日卽李提督祠堂侑享日也呼燭寫其祭文感激風泉觸類而引伸贈誥亦於明日安寶仍命讀御製李提督祭文訖敎南公轍盛紅函詣內閣命退承史以次退出
정조 17년
行都承旨洪明浩坐行左承旨林濟遠坐直行右承旨李書九坐直左副承旨金孝建坐右副承旨洪仁浩坐同副承旨兪漢寧坐注書徐有聞仕一員未差假注書金錫泰仕直事變假注書李弘達仕
정조 17년
洪仁浩啓曰刑曹參判徐龍輔除拜後過三日不爲出肅依定式推考警責仍卽牌招何如傳曰允
정조 17년
以宣傳官廳射會別單傳于兪漢寧曰例當陞敍而連五次居首其才可尙秋等試射時當受試後施賞令該廳臨時微稟
정조 17년
傳于洪仁浩曰左承旨右副承旨入侍
정조 17년
有政吏批判書金思穆進參判丁範祖式暇參議李勉兢牌不進右副承旨洪仁浩進以黃昇源爲戶曹參判李秉鼎爲同經筵鄭晩錫爲兵曹佐郞
정조 17년
兵批判書鄭好仁進參判閔台爀病參議睦萬中病參知李庚運入直進同副承旨兪漢寧進以李甲會爲訓鍊副正閔琇爲中樞經歷李元翊爲古今島僉使林聖澤爲金甲島萬戶僉知三金宗煜全仁壽安復和副司直李冕膺副司正柳春源金錫泰以上竝單付
정조 17년
以訓鍊副正李甲會肅拜單子傳于兪漢寧曰年少且已曾經與宣傳官尹始龍口傳相換
정조 17년
兵曹口傳政事宣傳官尹始龍訓鍊副正李甲會相換
정조 17년
傳于李書九曰當該兵曹堂上禁推入直郞廳汰去
정조 17년
以京畿監司鄭昌順狀啓始雨形止爲先馳啓事傳于李書九曰近來驟雨必有此疆爾界所得之多小而每見道狀之論列則各邑所報只從邑治所見而曰多曰小是豈宣諭中俾各躬審田野之本意乎時非看坪雖未日事周察長立路上若欲遍探掌內亦豈無方便之方乎目下得分得寸其益千金其利萬箱須體此意嚴飭列邑莫或如前泛忽喬洞一邑之獨被累朔亢旱言念民事夙宵不能弛心今日沛然之喜亦果同得而海西之營下及延白被旱處亦有沾潤處乎竝以此意下諭于兩道道臣
정조 17년
李書九以舟橋司言啓曰露梁行宮小次修葺今日畢役之意敢啓傳曰知道
정조 17년
李書九以奉常寺都提調提調意啓曰東籍親耕田所種皮黍皮粘粟皮稷三種來八月旬間當爲成熟之意敢啓傳曰攝刈
정조 17년
癸丑七月二十八日卯時上御重熙堂左承旨右副承旨入侍時行左承旨林濟遠右副承旨洪仁浩記事官徐有聞記注官金良倜記事官洪樂游以次進伏訖上命書傳敎曰政官牌招開政命讀公事書判付訖命退承史以次退出
정조 17년
行都承旨洪明浩坐行左承旨林濟遠坐行右承旨李書九坐左副承旨金孝建坐右副承旨洪仁浩坐直同副承旨兪漢寧坐直注書徐有聞仕一員未差假注書金錫泰仕直事變假注書李弘達仕
정조 17년
兪漢寧啓曰備邊司郞廳來言今日賓廳日次而停朝市相値不得來會云矣敢啓傳曰知道
정조 17년
傳于洪明浩曰都承旨同副承旨入侍
정조 17년
傳于李書九曰禮房承旨入侍
정조 17년
李書九以禮曹言啓曰今七月二十六日藥房入診大臣備局堂上引見入侍時藥房都提調洪樂性所啓宗廟景慕宮秋展謁日字有待下敎之命而七月只餘數三日況日熱尙如此此時動駕勞攘實有妨於靜攝餘調將之節下情不勝閔慮若以八月擇日行禮則恐合節宣之方敢此仰達矣上曰秋展謁之行於八月問于該曹如有前例更爲擇吉可也事命下矣取考謄錄則秋展謁之行於八月已有前例太廟秋展謁吉日卽令日官池景喆推擇則來八月初八日初九日初十日俱吉云以何日定行乎敢稟傳曰日熱雖如此調攝之節旣差勝當於明日展謁以此知悉可也
정조 17년
李書九以禮曹言啓曰今七月二十六日藥房入診大臣備局堂上引見入侍時藥房都提調洪樂性所啓宗廟景慕宮秋展謁日字有待下敎之命而七月只餘數三日況日熱尙如此此時動駕勞攘實有妨於靜攝餘調將之節下情不勝悶慮若以八月擇吉行禮則恐合節宣之方敢此仰達矣上曰秋展謁之行於八月問于該曹如有前例更爲擇吉可也事命下矣取考謄錄則秋展謁之行於八月已有前例景慕宮秋展謁吉日卽令日官池景喆推擇則來八月初八日初九日初十日俱吉云以何日定行乎敢稟傳曰明日爲之可也
정조 17년
行都承旨洪明浩行左承旨林濟遠行右承旨李書九左副承旨金孝建右副承旨洪仁浩同副承旨兪漢寧啓曰臣等卽伏見禮曹草記批旨下者宗廟景慕宮展謁有明日爲之之命矣每秋展誠則然之禮也自廟徂宮不匱之孝也凡在群下孰不攢頌而第伏念聖候雖幸翌瘳而少愈有戒天時已屆仲秋而晩炎猶酷此時動駕恐非保嗇之道臣等竊不勝區區憂慮之至伏況聖人之一動一靜未嘗不與天時流通節序推移必也順其軌而參其化然後方可以對時合德當此早涼未動秋陽冞烈之際勞動於將攝之中周旋於殿闥之間萬有一添損之節則不但臣民之煎迫罔措亦非所以奉承宗廟意也玆敢相率仰慕愚忱亟寢成命以慰群情千萬幸甚惶恐敢啓答曰晨朝往來豈至甚熱乎
정조 17년
洪明浩啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰同副承旨進去
정조 17년
以李庚運囚單子傳于洪仁浩曰遞差放送郞官聞是鄕人而今番陞六區處人汰去分揀他司換差事分付
정조 17년
傳于洪仁浩曰兵曹堂上前望單子入之待下批牌招察任
정조 17년
兵曹參知前望單子入之尹弘烈落點
정조 17년
記注官承膺祚書啓臣敬奉聖敎傳諭于東大門外仁昌坊契議政府右議政金憙所住處則以爲臣雖甚愚迷豈不知鎭日瀆擾極涉猥越而理窮勢迫病又危劇不得已冒死更籲於三疏之後而中書已例亦不暇顧矣及伏承批旨乃以太過當爲敎臣方震懍慙恧無地自容卽又伏奉聖諭以明日展謁時諸大臣當備員進參有此待朝出肅之命矣揆以義分臣何敢復爲控辭之計乎且竊伏念與其久伏旅次徒犯逋慢之罪不若一登文陛畢陳肝膈之懇而伏況所重有在聖敎勤摯則固當承命趨造之不暇而第於許多日全廢食飮委頓辛苦之餘氣脫神眩收拾不得萬無自力蠢動之望臣罪於是乎益大矣臣若有一分可强之勢而乃敢如是則是豈臣子事君以誠之道乎倘蒙聖明曲垂矜察亟收史官偕入之命俾得以安意調治則臣謹當稍待數日中病勢之少間出肅恩命云矣臣旣伏承偕入之命姑爲仍留之意敢啓答曰知道禮莫重於宗廟儀莫嚴於朝廷大臣爲廷僚之首而謁廟之行義當押班領左相則先詣或可强跨從非可論三相旣備一不押班不可使聞於隣國況卿無必辭之義今於附啓亦云數日中出肅而明日參班如是固辭萬萬慨然卿雖不出明日之班決不可無時任此意使領左相知之卿亦深念莫重莫嚴之禮儀强力出肅事更令偕來史官傳諭
정조 17년
傳于李書九曰明日廟庭班聯時任諸大臣當備員進參卿須待朝出肅事更令偕來史官傳諭于右議政
정조 17년
記注官承膺祚書啓臣敬奉聖批傳諭于東大門外仁昌坊契議政府右議政金憙所住處則以爲臣於俄者附啓之後自知臣罪惶隕靡措玆又伏承聖諭辭旨截嚴誨責備至臣尤極震懍求死不得在臣分義何敢以狗馬賤疾復浼崇聽乎明日謹當出肅恩命云矣大臣今方入城臣亦隨入之意敢啓傳曰知道
정조 17년
洪仁浩以義禁府言啓曰明日擧動時各差備都事當爲備員而都事李時菡前任神光僉使未及上來令該曹口傳相換以爲分排之地何如傳曰允
정조 17년
吏曹口傳政事兵曹參議尹弘烈參知睦萬中禁府都事李時菡典獄主簿呂文永相換
정조 17년
以忠淸監司李亨元狀啓生松茸紅杮子限內不得封進惶恐待罪事傳于洪仁浩曰勿待罪事回諭
정조 17년
以黃海監司李祖承狀啓金川郡民家失火事傳于林濟遠曰方農失所矜悶嚴飭邑宰着意顧助斯速奠接事回諭
정조 17년
洪仁浩以吏曹言啓曰今此社稷大祭大祝以前持平張至顯塡差而時無職名令該曹口傳付軍職何如傳曰允
정조 17년
領議政洪樂性箚曰伏以卽伏見傳敎下者有明日宗廟景慕宮展謁之命竊不勝憂悶之至秋炎尙熾不減三庚晨朝風霧每不晴佳此時動駕行禮有違節宣而況閱月靜攝之餘尤不宜觸冒勞攘致妨調將之節矣臣於向筵敢陳區區之忱幸蒙兪音而仲朔退行之例從前多有則今何不待涼意之稍生而必行於朔朝乎聖孝之瞻慕雖切玉體保嗇尤重伏願聖明更加三思亟寢成命仰體殿宮之慈念俯循臣民之愚忱千萬顒祝之至取進止答曰省箚具悉卿懇晨朝不至甚熱豈可中止乎仍傳于李書九曰此批答遣史官傳諭
정조 17년
左議政金履素箚曰伏以今此廟宮秋展謁之命旣是應行之典禮則以我聖上不匱之孝思必欲趁早躬行者臣雖愚迷豈敢不仰揣而第伏念向來康復之慶爲日未久忭幸雖切憂念未解重以近日以來日候旱乾烈陽連曝雖在處暑之後倍於三伏之時此時冒熱動駕勞損玉體實恐有妨於聖人節宣之方區區下情不勝其萬萬悶迫玆敢略具短箚仰瀆崇嚴伏乞聖明亟許還寢成命稍待涼生擇吉展禮上弛殿宮之念下副臣民之願千萬幸甚取進止答曰省箚具悉卿懇領相箚批已言之矣仍傳于洪仁浩曰此批答遣史官傳諭
정조 17년
校理魚用謙箚曰伏以卽伏見傳敎下者有明日廟宮展禮之命矣秋露方濡聖孝彌感式稽儀典將伸誠禮固知亶出於大聖人追慕羹墻之藹然至誠而第伏念晩暑未退日候尙熱殆無異於三庚之時雖非靜攝之餘其在聖躬保嗇之道宜軫節愼之方伏況玉候雖幸康復少愈之戒有不容暫弛之時乎藥院喉司之相繼請寢成命實由群情之焦惶而終靳允可臣尤不任區區憂慮之至玆敢不避瀆擾冒昧陳箚伏乞聖上更加三思明日動駕之命特許還寢焉取進止答曰省箚具悉大臣箚批言之矣
정조 17년
癸丑七月二十九日卯時上御重熙堂都承旨同副承旨入侍時行都承旨洪明浩同副承旨兪漢寧記事官徐有聞記注官金良倜記事官洪樂游以次進伏訖上曰左承旨入侍出榻敎賤臣承命出傳行左承旨林濟遠追入進伏命書傳敎曰畿邑蟹貢在卽而水原府升爲留營後以其所貢分屬他邑云而果川亦以輦路除雜役沿江面蟹貢因露梁牙兵之除役將爲疊役云兩邑蟹貢自今年除之事分付該道命濟遠等讀公事書判付訖命退承史以次退出
정조 17년
癸丑七月二十九日午時上御重熙堂禮房承旨入侍時行右承旨李書九假注書金錫泰記注官金良倜記事官洪樂游以次進伏訖上命書榻敎曰明日眞殿展拜後當出宮內門路以萬安門爲之仍命退承史以次退出
정조 17년
行都承旨洪明浩坐行左承旨林濟遠坐行右承旨李書九坐左副承旨金孝建坐直右副承旨洪仁浩坐同副承旨兪漢寧坐直注書徐有聞仕一員未差假注書金錫泰仕直事變假注書李弘達仕
정조 17년
兪漢寧啓曰司僕內乘來言捲簾取稟傳曰捲三面
정조 17년
王大妃殿惠慶宮遣承旨問安答曰知道
정조 17년
傳于兪漢寧曰侍衛軍兵雨具
정조 17년
傳于李書九曰秋享不遠景慕宮秋展謁待下敎爲之
정조 17년
傳于李書九曰甘澍滂沱幾乎高低遍洽而畿邑之喬桐海西之延白等處民事極爲關心雖曰後時今番之雨果得均洽而或有蘇醒之效乎勿以邑治所見枚報令守宰遍審掌內兼附各穀之成實形止使之報來後狀聞事分付續當發遣史官或宣傳官更察民情若使一夫一婦有不奠厥居之弊其可曰道有道臣邑有邑宰乎竝令廟堂嚴飭該道
정조 17년
傳于兪漢寧曰禁直諸臣應製居首賦三中行左承旨林濟遠中鹿皮一令之次三下一直閣金祖淳三下二檢書官李集箕各紙二卷筆三枝墨一笏草三下檢校直閣徐榮輔紙二卷次上校理魚用謙參知睦萬中各紙一卷賜給
정조 17년
以水原留守李命植狀啓本府雨澤馳啓事傳于李書九曰今日甘澍當遍洽所得果如何而府內遠近各面雨後農形詳細狀聞事回諭
정조 17년
傳于兪漢寧曰去五月朔水原邑內儒生試取時詩三中幼學李師淳臘製時別爲試取次姑勿頒賞三下幼學李龍鎭黃明漢進士許與壯元臘製時別爲較藝次姑勿頒賞草三下幼學柳宗澥申百顯各正音通釋一件次上幼學洪天浩李仁尙生員申光軾幼學李弘德洪履翼尹絖任禹常曺鴻振金星柳鄭世豐洪樂韺沈鼎鎭安塾兪仲煥各筆三枝墨一笏賜給園底及邑內武士試取時鄕武士金光一柳葉箭貫一中邊二中筒介一部閑良李樂赫直赴會試旗牌官尹赫周等二人邊三中帿弓一張知彀官折衝洪命淵等二人貫二中各不粧弓一張旗牌官資憲崔道義等四人貫一中邊一中各木一疋前監察洪挾等十人邊二中各長箭二十介出身兪漢祚等三人貫一中各長箭十介旗牌官嘉善李得弘等三十九人邊一中各箭竹十介賜給哨官出身林枝華等八人騎芻一中以勸奬之意各人等特給米三斗
정조 17년
兪漢寧以備邊司言啓曰動駕時班行申飭前後何如而今日大駕出宮時東西班之錯糅喧聒姑無論東班百官至或有騎馬而冒入於衛內者揆以國綱萬萬寒心當該押班監察拿問處之年前以作門之紛拿新定令式太僕馬及承史以下所騎馬皆定立處毋敢違越而今番則作門內外全無界限始旣立馬雜沓終又喚騎衝突紀律所在尤極駭然常時若能檢飭豈有是理兵曹判書鄭好仁訓鍊大將趙心泰竝從重推考何如傳曰允
정조 17년
兪漢寧以兵曹言啓曰依下敎訓鍊都監行軍敎鍊官具始昌捉致拿入發問目取招問目內軍律本自至嚴行陣去就固當待標信擧行而今番則不待標信只憑口傳分付已極駭然且令初嚴下後卽爲行軍則三嚴已下緣何遲滯論以紀律壞損莫甚特敎査問之下毋敢隱諱其間委折從實直告所供內行陣事體本自至嚴何敢不待標信徑先行陣乎宣傳官李甲會齎奉標信來傳矣身之大將曰景慕宮展謁從近更有下敎而雨勢如此當由弘化門還宮以此擧行云故矣身之大將祗受標信後先廂馬軍不踰館峴札駐於通化門前路至於行陣遲滯事兵曹啓下節目以後爲前故後廂軍兵依節目先爲移陣於板前屛門大將則初嚴下後雖已行陣行陣之際自然遲滯以致三嚴之啓下莫非矣身不善擧行之罪惶恐遲晩更無可達云矣標信之稱以祗受已極駭然而行軍遲滯渠亦遲晩該大將趙心泰從重推考敎鍊官具始昌嚴棍懲勵何如傳曰初嚴行軍之口傳分付罪在宣傳官査出記過還宮時輦路之紛踏雖未必先廂之遲滯若使作門外人馬不爲騈雜豈至於別雲劍之不得騎馬乎該大將從重推考卿亦推考後廂首將官拿問嚴處至於敎鍊官何足責況甘霔浹洽宜示同慶之意特爲分揀此後十分察飭事嚴飭訓將可也
정조 17년
癸丑八月初一日卯時上詣宗廟秋展謁擧動入侍時行都承旨洪明浩行左承旨林濟遠行右承旨李書九左副承旨金孝建右副承旨洪仁浩同副承旨兪漢寧記事官徐有聞假注書金錫泰記注官金良倜記事官洪樂游一提學鄭民始檢校直提學徐有防直提學徐鼎修檢校直閣徐榮輔南公轍直閣金祖淳以次隨駕上具翼善冠衮龍袍出萬安門乘輿出仁政門降輿乘輦出敦化門詣宗廟大門外降輦乘輿入廟大門御齋室敎賤臣曰百官雨具賤臣承命出傳百官承命雨具上改具冕服就板位行四拜禮仍詣殿內奉審訖詣永寧殿如右訖還御齋室明浩曰動駕時班聯固當整肅而回鑾之際東西班班次錯亂莫甚百官及侍衛相雜於藥房政院之班事之駭然莫此爲甚駕後咫尺多有喧譁而亦不禁飭當該押班監察及兵曹郞廳所當重勘而本院請推之外無他可施之罰何以爲之乎上曰拿問嚴處可也出擧條孝建曰宣傳官田德顯輦輿咫尺之前無端戞過事極可駭所當重勘而本院請推之外無他可施之罰何以爲之乎上曰拿處可也孝建曰禁漏官員不爲待令初嚴命下之後未卽擧行極爲駭然令攸司科治何如上曰渠何足責不飭之提擧遞差可也出擧條上改具翼善冠衮龍袍乘輿出廟大門降輿乘輦路由板廛屛門入弘化門明政門永淸門交泰門還內諸臣以次退出
정조 17년
藥房提調洪檍副提調洪明浩啓曰靜攝之餘侵早動駕伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
李書九啓曰來初五日朝參日次矣敢稟傳曰停
정조 17년
李書九啓曰文臣製述以何日爲之乎敢稟傳曰秋到記日兼行
정조 17년
李書九啓曰專經文武臣殿講涼生後更稟事命下矣以何日爲之乎敢稟傳曰秋到記日兼行武則以射代講可也
정조 17년
傳于洪仁浩曰右承旨右副承旨入侍
정조 17년
因備邊司草記昨日動駕出宮祗迎時東班百官騎馬冒入衛內押班監察拿處傳旨傳于洪仁浩曰還宮時紛遝猶或諉之事勢之似然出宮時焉敢若此乎然政府不能檢飭良用慨然大臣之所難董飭者一監察何以下手乎拿處分揀姑先推考當該衛內攔入及祗迎班追到官員査出爲先汰去令該府勘以重律整飭責在吏曹況無非率屬之司乎只罪疲殘之臺監何以爲振紀綱之道乎吏曹隨駕諸堂一竝下義禁府推考所致慨於大臣者謂押班之大臣也況領左相有此草記糾正乎安心勿以爲引事招致司錄分付往傳
정조 17년
兪漢寧啓曰卽者議政府錄事來言右議政金憙以爲班儀失次莫能董飭溺職之罪實無所逃嚴敎之下萬萬震懍不敢偃處走伏金吾門外恭俟鈇越之誅仍納命召何以爲之乎敢稟傳曰慨然則甚而卿旣昨日出仕宜乎未及董察安心勿待命事遣史官傳諭仍傳命召
정조 17년
金孝建啓曰卽者義禁府都事來言右議政金憙今方待命於金吾門外云係是大臣去就敢啓傳曰知道
정조 17년
以內農圃內官徐宗翊手本嚴仁喆爲名漢作拿本圃各別重繩事傳于林濟遠曰其所行惡甚於宋吉令該曹嚴加懲勵
정조 17년
以忠淸監司李亨元狀啓雨澤馳啓事傳于李書九曰昨日之雨果得遍洽勿從邑治所見周探各其面里竝與農形報來後狀聞事回諭嶺南則所得亦如京中乎列邑農形與雨後沾益之效嚴飭守宰俾各細察報來後狀聞湖南雨澤農形近頗間闊昨雨均沾形止及列邑農形條列狀聞事一體下諭
정조 17년
以平安兵使柳孝源狀啓阿耳僉使朴道默到防事傳于兪漢寧曰嚴飭之下遲滯赴任不爲論罪卿則推考該鎭將捉來嚴棍事回諭
정조 17년
以水原府留守李命植狀啓遺棄兒給糧事傳于林濟遠曰本府以新設留營體貌自異其所奉行朝令尤當自別又況事屬恤民之政十倍加意於他道爲可府內面里豈止有此一口更加着意搜訪俾有對揚之實效事回諭
정조 17년
傳于兪漢寧曰去七月朔水原邑內儒生試取時賦三中幼學嚴載八字百選一件草三中幼學黃明漢別狀紙一卷三下幼學尹衍相進士閔榮祖幼學任鼎常白綿紙各一卷草三下幼學沈晉浩次壯紙一卷賜給邑內武士試取時旗牌官嘉善李得弘柳葉箭貫一中邊二中筒介一部閑良朴師伋直赴會試閑良李周虎等二人邊三中各胡椒五升閑良金性昌貫二中三升一疋旗牌官閑良安思欽等五人貫一中邊一中各胡椒三升別驍士折衝朴弼國等十人邊二中各片箭十介筒兒一介知彀官嘉義李元榮等三十九人邊一中各扇一柄賜給閑良李浩誠等四人騎芻一中以勸奬之意各人等特給米三斗
정조 17년
兪漢寧以司僕寺提調意啓曰輦輿事體何等至重而近來動駕時扈輦隊步品專不調嫺殆不成樣該曹堂郞果於常時精加抄擇盡心檢飭若能使知敬謹之意則至嚴之地步武之不愼豈至於是乎事之駭然莫此爲甚揆以法意不可無檢飭之道兵曹判書鄭好仁從重推考當該郞廳拿問處之何如傳曰允郞官令兵判決棍五度汰去以尊事體可也
정조 17년
禁府啓目宣傳官田德顯原情云云傳旨內辭緣泛稱遲晩所當請刑是白乎矣宣傳官勿爲請刑載在大典通編議處何如判付啓令兵判從重決棍爲良如敎又啓目訓鍊都監千摠李格原情云云傳旨內辭緣泛稱遲晩所當請刑是白乎矣曾經閫師勿爲請刑載在大典通編議處何如判付啓依允又啓目長鬐前縣監李天晟原情云云問目內辭緣泛稱遲晩刑推得情何如判付啓除刑推議處爲良如敎又啓目兵曹正郞吳大坤原情云云傳旨內辭緣泛稱遲晩刑推得情何如判付啓除刑推議處爲良如敎又啓目司憲府監察趙永祥洪亮猷原情云云傳旨內辭緣泛稱遲晩刑推得情何如判付啓昨因雨勢卽欲還宮百官先使退出而事勢容或似然分揀放送爲良如敎
정조 17년
判府事朴宗岳箚曰伏以太廟祗謁聖慕克伸回鑾萬安甘雨淸道下情慶忭曷有其極卽伏見備局草記批旨以昨日動駕時班聯之雜遝有致慨於押班大臣之敎臣亦西班班首也不善董飭致此紛挐顚倒之弊近來紀綱雖曰掃地豈有如許無嚴也噫禮莫大於謁廟儀莫重於動駕臣忝在董率之地不能使之整肅齊一將何用彼押班爲哉滿心惶恧不知攸措回鑾時臣亦未免追到於祗迎班其追到則出宮與還宮時一也何敢諉之於事勢之似然而爲倖免之計乎玆敢上箚自列伏乞聖明亟降威罰以尊國體以安賤分幸甚幸甚取進止答曰省箚具悉卿懇出宮時西班旣無攔入還宮也卿獨押班由前由後義無可引卿須安心勿辭仍傳于兪漢寧曰此批答遣史官傳諭
정조 17년
右議政金憙箚曰伏以以臣罪犯合被重律而特降溫批慰藉備至臣心感惶當復如何屢回煩瀆亦有所不敢不得已退伏私次而臣之懍悚固自如也其何可諉之以倖逭而不思所以自列乎昨日動駕出宮時班儀之失次紀綱所在已極駭然而至於還宮時祗迎班追到之罪臣實爲首撫躬慙恧尤無容措臣猥以無似冒膺三事曾未踰日瘡疣已露始未能董飭末又乃自犯一則臣罪二則臣罪玆敢略控短箚更俟嚴誅伏乞聖明亟賜勘處以警具僚千萬幸甚取進止答曰省箚具悉卿懇卿之未及董飭事勢然矣何至過引卿須安心視事仍傳于兪漢寧曰此批答遣史官傳諭
정조 17년
癸丑八月初二日辰時上御重熙堂右承旨右副承旨入侍時行右承旨李書九右副承旨洪仁浩記事官徐有聞記注官金良倜記事官洪樂游稟事閣臣檢校直提學徐有防以次進伏訖上命書九仁浩讀公事書判付有防曰前察訪李果方參芸閣校準之役而時無職名令該曹付軍職何如上曰依爲之出擧條命退諸臣以次退出
정조 17년
行都承旨洪明浩坐行左承旨林濟遠坐直行右承旨李書九坐左副承旨金孝建坐右副承旨洪仁浩坐同副承旨兪漢寧坐直注書徐有聞仕一員未差假注書金錫泰仕直事變假注書李弘達仕
정조 17년
傳于洪仁浩曰左承旨右承旨右副承旨入侍
정조 17년
傳于林濟遠曰應制三上校理魚用謙操筆立成可謂實才三中假注書李弘達一夜之間十篇立就三中承旨兪漢寧隨題輒對文如其人爲先各賜大好紙一卷
정조 17년
傳于林濟遠曰廟堂草記深得董率之體雖未知犯科人之多少而旣聞之有査出汰拿之命矣名以吏曹今至二日尙不草記寧有如許紀綱乎今則雖百人自現十輩査出其爲壞綱虧紀則一也聞有自現之人而以吏曹擧措觀之必當有倖免者亦豈不斑駁而大有關於刑政乎此蓋紀綱所關如許判堂辱命甚矣吏曹判書金思穆亟施付處之典其餘堂上削職査事吏曹雖主管毋論犯與不犯昨日宜卽嚴査送言該曹道理當然而至今袖手傍觀亦甚駭然各司首堂及有提調衙門首堂一竝罷職大臣衙門勿論卿宰實兼多窠政官待開門牌招開政
정조 17년
傳于林濟遠曰壯勇大將金持默之代都提調總察從事官發牌聽傳敎守禦使李文源之代御將兼察摠戎使鄭民始之代禁將兼察牌招聽傳敎
정조 17년
傳于林濟遠曰守禦使摠戎使姑勿出代
정조 17년
傳于林濟遠曰七製在明大司成前望單子入之待下批牌招察任泮長雖未出肅同知館事先爲進去事分付
정조 17년
傳于林濟遠曰觀象監提調遞差之代前望單子入之
정조 17년
大司成前望單子入之鄭大容落點
정조 17년
觀象監提調前望單子入之徐龍輔落點
정조 17년
以大司成鄭大容牌不進罷職傳旨傳于兪漢寧曰只推更爲牌招
정조 17년
傳于林濟遠曰開政有命吏曹堂上之代今廟堂卽爲議薦